Meeste motoriste voel onveilig wanneer polisie hul voorkeerFoto bloot ter illustrasie. (Foto: Scott Rodgerson/Unsplash) Minder as 10% van motoriste voel veilig wanneer die polisie hulle voorkeer, of hulle by ŉ padblokkade moet stilhou. Só lui die voorlopige bevindings van die drukgroep Action Society se ondersoek genaamd “Do you stop for a cop?” Die opname probeer bepaal watter mate van vertroue Suid-Afrikaners in die polisie het. “Vertroue in die polisie is op sy laagste vlak nóg en die voorlopige resultate van hierdie opname bevestig dit,” sê Ian Cameron, direkteur van gemeenskapsveiligheid van Action Society. “Suid-Afrikaners vertrou nie die polisie nie weens misdadigheid in eie geledere en die absolute gebrek aan resultate met misdaadbekamping.” Action Society het vroeër ook ’n opname gedoen om mense se vertroue in die polisie se 10111-noodlynnommer te bepaal. Volgens hierdie opname sal net 2% van Suid-Afrikaners in ŉ noodgeval heel eerste die polisie se noodnommer skakel. Private sekuriteit (56,8%) en buurtwaggroepe (40,7%) sal veel eerder in ŉ noodgeval ontbied word. Cameron sê die uitslae van albei opnames is verdoemend vir die polisie. Die “Do you stop for a cop?”–opname sal teen die einde van Junie afgehandel word en meer inligting sal daarna beskikbaar gestel word.